Referat

Generalforsamling i Kliplev Lokalråd
Kliplev Hallen, tirsdag 13. marts 2018
kl. 19.00 – ca. 21.00.

Formanden for Kliplev Lokalråd, Thorkil Dahl Sørensen bød velkommen til 17 deltagere.

Han henviste til den udsendte dagsorden, som blev godkendt.

1. **Valg af dirigent**

Jens Larsen blev foreslået – og valgt – som dirigent.

Generalforsamlingen blev herefter erklæret for lovligt indvarslet med opslag i Graasten Avis d. 26. februar 2018. Som stemmetællere valgtes Jakob Jakobsen og Dennis Wierper.

1. **Bestyrelsens beretning**

Thorkil Dahl-Sørensen fremlagde formandsberetningen for året 2017. Han omtalte heri de mange aktiviteter, som lokalrådet allerede har kastet sig over. Han glædede sig over, at lokalrådet har 71 medlemmer, men der er basis for at lokalrådet kan få endnu flere medlemmer.

Thorkil lagde i beretningen vægt på, at alle borgere i Kliplev kan komme med input til lokalrådets arbejde. Thorkil opfordrede til, at evt. vedtægtsændringer om en mulig udvidelse af lokalrådet anbefaler vi først tages op til debat næste år.

Thorkil takkede alle, der på den ene eller anden måde i løbet af 2017 har været med til at skubbe et lokalråd i gang. Han var glad for, at så mange deltager i de etablerede arbejdsgrupper, og som alle arbejder med konkrete tiltag til gavn for Kliplev by.

Beretningen blev taget til efterretning af generalforsamlingen.

1. **Godkendelse af regnskab**

Kasserer Eskild Thaysen fremlagde regnskabet for 2017, der udviste et årsresultat på kr. 10.511,03. Balancen viser et indestående der er nøjagtig lig med dette. Regnskabet er blevet revideret af de eksterne revisorer uden anmærkninger.

Der blev kort spurgt ind til, hvordan budgettet kommer til at hænge sammen fremover, da der jo ikke er mange penge i lokalrådets kasse lige nu. Eskil Thaysen svarede, at der de kommende år vil blive søgt diverse fonde til konkrete projekter.

Generalforsamlingen godkendte regnskabet enstemmigt.

1. **Fastsættelse af kontingent**

Eksil Thaysen fremlagde bestyrelsens forslag til kontingent. Kontingentet blev enstemmigt vedtaget af generalforsamlingen til også i 2018 at udgøre kr. 150,- pr. husstand og kr. 100,- for enkeltpersoner.

I tilknytning hertil diskuterede generalforsamlingen, hvordan lokalrådet kan få endnu flere medlemmer. Fra bestyrelsens side blev det understreget, at der vil blive gjort en indsats for hvervning af nye medlemmer løbende, fx ved Forårsmarkedet, måske ved Kliple’ Mærken eller ved andre lejligheder i løbet af året.

Der er indkøbt en roll-up, der fremover kommer til at stå forskellige steder i Kliplev, mest i Brugsen og Kliplev-Hallen.

1. **Valg til bestyrelsen**

Der var i år 4 medlemmer til bestyrelsen, der skulle vælges. På valg i år var:

**Søren Frederiksen, Jens Veng, Allan Jessen Thede og Eskild Thaysen**

Alle foreslåede blev enstemmigt genvalgt - uden andre forslag.

1. **Valg af revisorer**

I 2017 var revisorerne Jacob Jacobsen og Anders Jensen. Begge havde indvilget i at fortsætte, og begge eksterne revisorer blev enstemmigt genvalgt.

1. **Behandling af indkomne forslag**

Punktet udgik, da der ingen forslag var indkommet til bestyrelsen.

1. **Eventuelt**

Der udspandt sig en lang, stor og bred diskussion med mange emner. Her er alene gengivet nogle af emnerne i stikordsform:

* Ønske om god koordinering mellem de enkelte arbejdsgrupper
* Brug hjemmesiden og Facebook
* Alle referater fra møder offentliggøres på hjemmesiden
* Opfordring til at alle gør en indsats for at få flere medlemmer
* Forslag om deltagelse i Arwos’ ”Ren Dag” søndag den 22. april
* Omtale af et børn og unge-arrangement den 29. april
* Forårsmarkedet den 5. maj
* Omtale af det kommende borgermøde den 14. maj
* Stor ros til Kliplev-kalenderen
* Medlemmerne af foreningerne opfordres til at følge med i kalenderen
* Gennemført rundtur gennem Kliplev by med Mikkel Bigum fra Aabenraa Kommune med omtale af konkrete steder, hvor kommunen vil yde en bedre forskønnelses- og vedligeholdsindsats
* Håb om, at aktiviteterne bliver synlige for mange borgere
* Diskussion om her-og-nu-projekter – og de mere langsigtede udviklingsplaner
* Forslag om en jobbank for Kliplev
* Forslag om et korps af frivillige i Kliplev
* Diskussion om et muligt fremtidigt kulturhus i Kliplev

 Afslutningsvist blev det oplyst, at der er **borgermøde i Kliplev-Hallen mandag den 14. maj 2018 kl. 19.00 i Kliplev-Hallen** *Referent: Anders Jessen, 16. marts 2018*